ธนชาตสวนตลาด ขยายฐานเงินฝาก
ธนชาตขยายฐานเงินฝาก 5% หวังบริหารต้นทุนแม้สินเชื่อไม่โต พร้อมขยายพอร์ตสินเชื่อรายย่อยอย่างมีคุณภาพ
9 ส.ค. 2559

ธนชาตขยายฐานเงินฝาก 5% หวังบริหารต้นทุนแม้สินเชื่อไม่โต พร้อมขยายพอร์ตสินเชื่อรายย่อยอย่างมีคุณภาพ
นางธีรนุช ขุมทรัพย์ ผู้ช่วยกรรมการผู้จัดการ สายงานพัฒนาผลิตภัณฑ์ธุรกิจลูกค้ารายย่อย ธนาคารธนชาต เปิดเผยว่า ในครึ่งปีหลังธนาคารขยายฐานเงินฝากออมทรัพย์ให้มากขึ้น โดยเฉพาะส่วนที่เกี่ยวข้องกับพร้อมเพย์และบัญชีออมทรัพย์ฟรีเวอร์ โดยตั้งเป้าสิ้นปีนี้เงินฝากเติบโต 5% หรือเฉลี่ยทั้งปีมีเงินฝากใหม่เพิ่มขึ้นสุทธิ 2 หมื่นล้านบาท
ทั้งนี้ ในครึ่งปีแรกยอดเงินฝากรวมอยู่ที่ 7.3 แสนล้านบาท หดตัว 1.4% ในจำนวนนี้เป็นเงินฝากรายย่อยราว 6 แสนล้านบาท บัญชีเงินฝากออมทรัพย์และกระแสรายวัน (คาซ่า) ประมาณ 3 ล้านบัญชี โดยยอดเงินฝากไม่ขยายตัวตามภาวะเศรษฐกิจ ขณะเดียวกันธนาคารมีความระมัดระวังในการปล่อยสินเชื่อ ทำให้เงินฝากชะลอลงตาม
นางธีรนุช กล่าวว่า ในปีนี้ธนาคารตั้งเป้าหมายเติบโตสินเชื่อรายย่อย ไม่รวมสินเชื่อเช่าซื้อไว้ที่ตัวเลขสองหลัก ซึ่งจะส่งผลให้ยอดคงค้างสินเชื่อรายย่อยสิ้นปีอยู่ที่เกือบ 1.4 แสนล้านบาท โดยตั้งเป้าหมายสินเชื่อบ้านขยายตัวจาก 9 หมื่นล้านบาท เป็นมากกว่า 1 แสนล้านบาท หรือเพิ่มขึ้นกว่า 10% โดยครึ่งปีแรกได้อานิสงส์จากมาตรการกระตุ้นอสังหาริมทรัพย์ที่ลดหย่อนค่าธรรมเนียมการโอนและจดจำนอง และครึ่งปีหลังคาดว่ายังมีโอกาสขยายตัวได้จากอสังหาริมทรัพย์ในเมืองยังดีอยู่ ซึ่งธนาคารเน้นกลยุทธ์จับมือกับผู้พัฒนาอสังหาริมทรัพย์รายใหญ่อย่างใกล้ชิด
สำหรับสินเชื่อที่ไม่มีหลักประกัน ได้แก่ บัตรเครดิตและสินเชื่อบุคคล มียอดคงค้างราว 2 หมื่นล้านบาท ตั้งเป้าขยายตัวใกล้ 10% สินเชื่อธุรกิจเอสเอ็มอีเอสเติบโต 3-5% ในขณะเดียวกันจะคุมหนี้ที่ไม่ก่อให้เกิดรายได้ (เอ็นพีแอล) ไม่ให้เกิน 2%